Forslag til EUROPA-PARLAMENTETS OG RÅDETS FORORDNING om ændring af Rådets forordning (EF) nr. 1005/2008 om oprettelse af en EF-ordning, der skal forebygge, afværge og standse ulovligt, urapporteret og ureguleret fiskeri /* COM/2012/0332 final - 2012/0162 (COD) */





BEGRUNDELSE 1. BAGGRUNDEN FOR FORSLAGET I traktaten om Den Europæiske Unions funktionsmåde (TEUF) skelnes der mellem på den ene side de beføjelser, der tillægges Kommissionen til at vedtage almengyldige ikke-lovgivningsmæssige retsakter, der udbygger eller ændrer visse ikke-væsentlige bestemmelser i den lovgivningsmæssige retsakt, jf. nævnte traktats artikel 290, stk. 1, (delegerede retsakter), og på den anden side de beføjelser, der tillægges Kommissionen til at vedtage ensartede betingelser for gennemførelse af Unionens juridisk bindende retsakter, jf. traktatens artikel 291, stk. 2, (gennemførelsesretsakter). I forbindelse med tilpasningen af forordning (EF) nr. 1005/2008 til de nye regler i TEUF er de gældende beføjelser i henhold til nævnte forordning blevet ændret til delegerede beføjelser og gennemførelsesbeføjelser. Efter denne opdeling er der udarbejdet et forslag til ændring af forordning (EF) nr. 1005/2008. Ifølge traktatens artikel 290 giver lovgiver Kommissionen til opgave at udbygge eller ændre visse ikke-væsentlige elementer i nævnte forordning. Kommissionen bør tillægges beføjelser til at vedtage delegerede retsakter med henblik på at indrømme fritagelse fra kravet om fiskerfartøjers meddelelse af oplysninger eller at fastsætte andre frister for disse meddelelser, fastsætte benchmarks for inspektion af landinger eller omladninger foretaget af tredjelandsfiskerfartøjer, tilpasse fangstattestordningen, når det gælder visse fiskevarer fanget af små fiskerfartøjer, herunder eventuelt give tilladelse til, at der anvendes en forenklet fangstattest, ændre listen over varer, der ikke er omfattet af forordningens anvendelsesområde, tilpasse fristen for indgivelse af fangstattesten alt efter, hvilken type fiskevarer der er tale om, hvor langt der er til indgangsstedet, eller hvilke transportmidler der anvendes, fastsætte betingelserne for udstedelse, ændring og inddragelse af certifikater som godkendt økonomisk aktør eller for suspension eller ophævelse af status som godkendt økonomisk aktør samt reglerne om gyldigheden af certifikater som godkendt økonomisk aktør og fastsætte EU-kriterier for verifikation inden for rammerne af en risikoanalyse. I henhold til traktatens artikel 291 tillægger lovgiver Kommissionen gennemførelsesbeføjelser for at sikre ensartede betingelser for gennemførelsen af forordning (EF) nr. 1005/2008, navnlig når det gælder: fastlæggelse af formularerne til forhåndsmeddelelser, fastlæggelse af procedurerne for indgivelse af landings- og omladningserklæringen og de formularer, der anvendes i forbindelse hermed, godkendelse efter aftale med flagmedlemsstaterne af fangstattester, der er udarbejdet, valideret eller fremsendt elektronisk eller baseret på elektroniske sporingssystemer, der sikrer, at myndighederne anvender samme kontrolniveau, opstilling og ændring af listen over fangstdokumentationsordninger, der er vedtaget af regionale fiskeriforvaltningsorganisationer, og som opfylder EU's IUU-forordning, fastsættelse af fælles betingelser, som skal gælde i alle medlemsstaterne for de procedurer og formularer, der skal anvendes ved ansøgning om og udstedelse af certifikater som godkendt økonomisk aktør, regler om kontrol af sådanne aktører og om udveksling af oplysninger mellem den godkendte økonomiske aktør og medlemsstaternes myndigheder, medlemsstaterne imellem og mellem medlemsstaterne og Kommissionen, opstilling af EU-listen over IUU-fartøjer, fjernelse af fartøjer fra EU-listen over IUU-fartøjer, opførelse på EU-listen over IUU-fartøjer af de regionale fiskeriforvaltningsorganisationers lister over IUU-fartøjer, identifikation af ikke-samarbejdende tredjelande, optagelse af identificerede tredjelande på en liste over ikke-samarbejdende tredjelande, fjernelse af tredjelande fra listen over ikke-samarbejdende tredjelande, vedtagelse af hasteforanstaltninger over for tredjelande under specifikke omstændigheder, fastlæggelse af formatet for medlemsstaternes fremsendelse af oplysninger om observerede fartøjer og fastsættelse af regler om gensidig bistand. 2. RESULTATER AF HØRINGER AF INTERESSEREDE PARTER OG KONSEKVENSANALYSER Der var ikke behov for interessenthøringer eller konsekvensanalyser. 3. FORSLAGETS RETLIGE ASPEKTER · Resumé af forslaget Forslaget har til formål at fastlægge de beføjelser, der tillægges Kommissionen ved Rådets forordning (EF) nr. 1005/2008, og præcisere, om der er tale om delegerede beføjelser eller gennemførelsesbeføjelser og tilpasse visse bestemmelser til Lissabontraktatens beslutningsprocedurer. · Retsgrundlag Artikel 43, stk. 2, i traktaten om Den Europæiske Unions funktionsmåde. · Nærhedsprincippet Forslaget hører under Den Europæiske Unions enekompetence. · Proportionalitetsprincippet Eftersom forslaget tager sigte på at ændre allerede eksisterende foranstaltninger i Rådets forordning (EF) nr. 1005/2008, er spørgsmålet om proportionalitet ikke relevant. · Reguleringsmiddel/reguleringsform Foreslået reguleringsmiddel: Europa-Parlamentets og Rådets forordning. Andre midler ville ikke være hensigtsmæssige af følgende grund: En forordning skal ændres ved en forordning. 4. VIRKNINGER FOR BUDGETTET Foranstaltningen medfører ikke yderligere udgifter for EU. 2012/0162 (COD) Forslag til EUROPA-PARLAMENTETS OG RÅDETS FORORDNING om ændring af Rådets forordning (EF) nr. 1005/2008 om oprettelse af en EF-ordning, der skal forebygge, afværge og standse ulovligt, urapporteret og ureguleret fiskeri EUROPA-PARLAMENTET OG RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 43, stk. 2, under henvisning til forslag fra Europa-Kommissionen, efter fremsendelse af udkast til lovgivningsmæssig retsakt til de nationale parlamenter, under henvisning til udtalelse fra Det Europæiske Økonomiske og Sociale Udvalg, efter den almindelige lovgivningsprocedure og ud fra følgende betragtninger: (1) I henhold til Rådets forordning (EF) nr. 1005/2008[1] af 29. september 2008 om en EF-ordning, der skal forebygge, afværge og standse ulovligt, urapporteret og ureguleret fiskeri tillægges Kommissionen beføjelser til at gennemføre nogle af nævnte forordnings bestemmelser, mens visse gennemførelsesbestemmelser er forbeholdt Rådet. (2) Som følge af Lissabontraktatens ikrafttrædelse bør nogle af beføjelserne i forordning (EF) nr. 1005/2008 bringes i overensstemmelse med artikel 290 og 291 i traktaten om Den Europæiske Unions funktionsmåde. (3) Kommissionen bør med henblik på anvendelsen af visse bestemmelser i forordning (EF) nr. 1005/2008 tillægges beføjelser til at vedtage retsakter i overensstemmelse med artikel 290 i traktaten om Den Europæiske Unions funktionsmåde med henblik på at: – indrømme undtagelser fra visse krav til fiskerfartøjer om meddelelse af oplysninger eller fastlægge andre meddelelsesfrister for visse kategorier af fiskerfartøjer – fastsætte benchmarks for inspektion af landinger eller omladninger foretaget af tredjelandsfiskerfartøjer – opstille listen over varer, som ikke er omfattet af fangstattestordningen – tilpasse fangstattestordningen, når det gælder visse fiskevarer fanget af små fiskerfartøjer, herunder eventuelt give tilladelse til, at der anvendes en forenklet fangstattest – tilpasse fristen for indgivelse af fangstattesten alt efter, hvilken type fiskevarer der er tale om, hvor langt der er til indgangsstedet til Unionens område eller, hvilke transportmidler der anvendes – fastsætte betingelserne for udstedelse, ændring og inddragelse af certifikater som godkendt økonomisk aktør eller for suspension eller ophævelse af status som godkendt økonomisk aktør samt reglerne om gyldigheden af certifikater som godkendt økonomisk aktør, og – fastsætte EU-kriterier for verifikation inden for rammerne af en risikoanalyse. (4) Det er navnlig vigtigt, at Kommissionen holder fornødne samråd, bl.a. med eksperter, under det forberedende arbejde i forbindelse med vedtagelsen af delegerede retsakter. Kommissionen bør sikre en samtidig, rettidig og hensigtsmæssig fremsendelse af relevante dokumenter til Europa-Parlamentet og Rådet, når den forbereder og udarbejder delegerede retsakter. (5) For at sikre ensartede betingelser for gennemførelsen af Rådets forordning (EF) nr. 1005/2008 bør Kommissionen tillægges gennemførelsesbeføjelser i overensstemmelse med artikel 291 i traktaten om Den Europæiske Unions funktionsmåde med henblik på: – fastlæggelse af forhåndsmeddelelsesformularerne – fastlæggelse af procedurerne for indgivelse af landings- og omladningserklæringen og de formularer, der anvendes i forbindelse hermed – godkendelse efter aftale med flagmedlemsstaterne af fangstattester, der er udarbejdet, valideret eller fremsendt elektronisk eller baseret på elektroniske sporingssystemer, der sikrer, at myndighederne anvender samme kontrolniveau – opstilling og ændring af listen over de regionale fiskeriforvaltningsorganisationers fangstdokumentationsordninger som opfylder EU's IUU-forordning – fastsættelse af fælles betingelser, som skal gælde i alle medlemsstaterne, for de procedurer og formularer, der skal anvendes ved ansøgning om og udstedelse af certifikater som godkendt økonomisk aktør, regler om kontrol af sådanne aktører og om udveksling af oplysninger mellem den godkendte økonomiske aktør og medlemsstaternes myndigheder, medlemsstaterne imellem og mellem medlemsstaterne og Kommissionen – opstilling af EU-listen over IUU-fartøjer – fjernelse af fiskerfartøjer fra EU-listen over IUU-fartøjer – optagelse af de regionale fiskeriforvaltningsorganisationers lister over IUU-fartøjer på EU-listen over IUU-fartøjer – identifikation af ikke-samarbejdende tredjelande – optagelse af identificerede tredjelande på en liste over ikke-samarbejdende tredjelande – fjernelse af tredjelande fra listen over ikke-samarbejdende tredjelande – vedtagelse af hasteforanstaltninger over for tredjelande under specifikke omstændigheder – fastlæggelse af formatet for medlemsstaternes fremsendelse af oplysninger om observerede fartøjer og – fastsættelse af regler om gensidig bistand. Disse beføjelser bør i de tilfælde, hvor medlemsstaterne skal kontrollere Kommissionens vedtagelse af gennemførelsesretsakter, udøves i overensstemmelse med Europa-Parlamentets og Rådets forordning (EU) nr. 182/2011 af 16. februar 2011[2] om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser. (6) Artikel 52 skal udgå som følge af Lissabontraktatens ikrafttræden. Denne artikel er allerede blevet anvendt som retsgrundlag for den forenklede fangstattest og for indgåelse af administrative aftaler med tredjelande i henhold til artikel 12, stk. 4, og artikel 20, stk. 4. Kommissionen bør dog fortsat have de nødvendige beføjelser til at vedtage delegere retsakter med henblik på at tilpasse fangstattestordningen for bestemte fiskevarer fanget af små fiskerfartøjer, herunder eventuelt give tilladelse til, at der anvendes en forenklet fangstattest, og den bør tillægges gennemførelsesbeføjelser, der sætter den i stand til efter aftale med flagstaterne at godkende fangstattester, der er udarbejdet, valideret og fremsendt elektronisk eller erstattet af elektroniske sporingssystemer, der sikrer, at myndighederne anvender samme kontrolniveau. (7) Bestemmelsen om midlertidige foranstaltninger, som indebærer overdragelsen af visse kommissionsforanstaltninger til Rådet under bestemte omstændigheder, bør tilpasses som følge af Lissabontraktatens ikrafttrædelse. (8) De bestemmelser i forordning (EF) nr. 1005/2008, der vedrører opstilling af en liste over ikke-samarbejdende tredjelande og fjernelse af tredjelande fra nævnte liste, tillægger Rådet beslutningsbeføjelser. Disse bestemmelser bør bringes i overensstemmelse med de nye procedurer, der som følge af Lissabontraktatens ikrafttrædelse gælder for den fælles fiskeripolitik. (9) Forordning (EF) nr. 1005/2008 bør derfor ændres i overensstemmelse hermed — VEDTAGET DENNE FORORDNING: Artikel 1 I forordning (EF) nr. 1005/2008 foretages følgende ændringer: 1. Artikel 6 ændres som følger: a) Som stk. 1a indsættes: "1a Kommissionen kan fastlægge formularen for den forhåndsmeddelelse, der er omhandlet i stk. 1, ved hjælp af gennemførelsesretsakter efter undersøgelsesproceduren i artikel 54, stk. 2." b) stk. 3 affattes således: "3. Kommissionen tillægges i overensstemmelse med artikel 54a beføjelser til at vedtage delegerede retsakter med henblik på at fritage visse kategorier af tredjelandsfiskerfartøjer for forpligtelsen i stk. 1 i en begrænset periode, som kan forlænges, eller fastsætte en anden meddelelsesfrist under hensyntagen til bl.a. fiskevaretype, afstanden mellem fangstpladser, landingssteder og havne, hvor de pågældende fartøjer er registreret eller hjemmehørende." 2. Artikel 8, stk. 3, affattes således: "3. Procedurerne for indgivelse af landings- og omladningserklæringen og de formularer, der anvendes i forbindelse hermed, fastlægges ved hjælp af gennemførelsesretsakter. Disse gennemførelsesretsakter vedtages efter den undersøgelsesprocedure, der er nævnt i artikel 54, stk. 2." 3. Artikel 9, stk. 1, affattes således: "1. Medlemsstaterne foretager hvert år inspektion i deres udpegede havne af mindst 5 % af tredjelandsfiskerfartøjers landinger og omladninger i overensstemmelse med de benchmarks, der er fastsat på grundlag af risikoforvaltning, uden at det berører højere tærskler vedtaget af regionale fiskeriforvaltningsorganisationer. Kommissionen tillægges i overensstemmelse med artikel 54a beføjelser til at vedtage delegerede retsakter med henblik på at fastsætte disse benchmarks." 4. Artikel 12 ændres som følger: a) Følgende indsættes som stk. 4a: "4a Kommissionen godkender ved hjælp af gennemførelsesretsakter de fangstattester, der er udarbejdet inden for rammerne af det samarbejde, der er omhandlet i artikel 20, stk. 4. Disse gennemførelsesretsakter vedtages efter den undersøgelsesprocedure, der er nævnt i artikel 54, stk. 2. b) stk. 5 affattes således: "5. Listen i bilag I over varer, der ikke er omfattet af fangstattesten, kan revideres hvert år. Kommissionen tillægges i overensstemmelse med artikel 54a beføjelser til at vedtage delegerede retsakter med henblik på at ændre listen på grundlag af: a) de inspektioner af tredjelandsfiskerfartøjer, der er foretaget i medlemsstaternes havne b) gennemførelsen af fangstattestordningen i forbindelse med import og eksport af fiskevarer c) gennemførelsen af EU-alarmsystemet d) identificeringen af fiskerfartøjer, der udøver IUU-fiskeri e) identificeringen af statsborgere, der støtter eller udøver IUU-fiskeri f) gennemførelsen af visse bestemmelser vedrørende observation af fartøjer, som er vedtaget inden for rammerne af visse regionale fiskeriforvaltningsorganisationer g) medlemsstaternes rapportering." c) Som stk. 6 indsættes: "6. Kommissionen tillægges i overensstemmelse med artikel 54a beføjelser til at vedtage delegerede retsakter med henblik på at tilpasse fangstattestordningen, når det gælder visse fiskevarer fanget af små fiskerfartøjer, herunder om nødvendigt at fastlægge en formular for en forenklet fangstattest." 5. Artikel 13, stk. 1, affattes således: 1. Fangstdokumenter og dertil knyttede dokumenter, der er valideret efter fangstdokumentationsordninger vedtaget af en regional fiskeriforvaltningsorganisation, og som opfylder betingelserne i denne forordning, godtages som fangstattester for fiskevarer af arter, for hvilke der er indført sådanne fangstdokumentationsordninger, og omfattes af de kontrol- og verifikationskrav, der stilles til importmedlemsstaten efter artikel 16 og 17, og bestemmelserne om importafslag i artikel 18. Listen over sådanne fangstdokumentationsordninger opstilles ved hjælp af gennemførelsesretsakter. Disse gennemførelsesretsakter vedtages efter den undersøgelsesprocedure, der er nævnt i artikel 54, stk. 2." 6. Artikel 16 ændres som følger: a) Stk.1 affattes således: "1. Den validerede fangstattest sendes af importøren til de kompetente myndigheder i den medlemsstat, som varen skal importeres til, senest tre arbejdsdage før det forventede tidspunkt for varens ankomst til det sted, hvor den skal indføres til Unionens område. Tidsfristen på tre arbejdsdage kan ved hjælp af delegerede retsakter, der vedtages i overensstemmelse med artikel 54a, tilpasses alt efter, hvilken type fiskevarer der er tale om, hvor langt der er til indgangsstedet til Unionens område, eller hvilke transportmidler der anvendes. De kompetente myndigheder kontrollerer på grundlag af risikoforvaltning fangstattesten på baggrund af oplysningerne i den meddelelse fra flagstaten, der er modtaget i overensstemmelse med artikel 20 og 22." b) stk. 3 affattes således: “3. De kriterier, hvorefter en medlemsstats kompetente myndigheder kan indrømme en importør status som godkendt økonomisk aktør, indebærer følgende: a) importøren skal være etableret på medlemsstatens område b) importtransaktionerne skal være af et tilstrækkeligt antal og omfang til at begrunde gennemførelsen af proceduren i stk. 2 c) der skal være passende dokumentation for, at kravene i forbindelse med bevarelses- og forvaltningsforanstaltningerne er overholdt d) der skal være et tilfredsstillende system til forvaltning af dokumentation for handel og eventuelt transport og forarbejdning, som muliggør passende kontrol og verifikation med henblik på denne forordning e) der skal findes foranstaltninger, som letter gennemførelse af denne kontrol og verifikation f) om nødvendigt praktisk kompetence eller professionelle kvalifikationer, som har direkte tilknytning til de pågældende aktiviteter, og g) importøren skal om nødvendigt dokumentere økonomisk solvens. Medlemsstaterne giver Kommissionen meddelelse om navn og adresse på de godkendte økonomiske aktører snarest muligt efter, at de har indrømmet dem denne status. Kommissionen stiller disse oplysninger til rådighed for medlemsstaterne i elektronisk form." c) som stk. 4 og 5 indsættes: "4. Kommissionen tillægges i overensstemmelse med artikel 54a beføjelser til på grundlag af kriterierne i stk. 3 at vedtage delegerede retsakter med henblik på at vedtage: a) regler for suspension og tilbagekaldelse af status som autoriseret økonomisk aktør b) regler om gyldigheden af certifikater som godkendt økonomisk aktør c) regler for udstedelse, ændring og inddragelse af certifikater som godkendt økonomisk aktør. 5. Kommissionen vedtager gennemførelsesretsakter efter den undersøgelsesprocedure, der er nævnt i artikel 54, stk. 2, med henblik på at fastsætte: a) procedurerne for ansøgning om og udstedelse af certifikater som godkendt økonomisk aktør og de formularer, der anvendes i forbindelse hermed b) regler om kontrol af sådanne godkendte økonomiske aktører c) regler om udveksling af oplysninger mellem den godkendte økonomiske aktør og medlemsstaternes myndigheder, medlemsstaterne imellem og mellem medlemsstaterne og Kommissionen." 7. Artikel 17, stk. 3, affattes således: "3. Verifikationen skal være koncentreret om den risiko, der er identificeret på grundlag af kriterier, som er opstillet på nationalt plan eller på EU-plan som led i risikoforvaltningen. Medlemsstaterne meddeler Kommissionen deres nationale kriterier senest 30 arbejdsdage efter den 29. oktober 2008 og ajourfører disse oplysninger. Kommissionen tillægges i overensstemmelse med artikel 54a beføjelser til at vedtage delegerede retsakter med henblik på at fastlægge de EU-kriterier, der skal muliggøre rettidige risikoanalyser og overordnede vurderinger af alle relevante oplysninger." 8. Artikel 27, stk. 1, affattes således: "1. Kommissionen opstiller en EU-liste over IUU-fartøjer ved hjælp af gennemførelsesretsakter vedtaget efter den undersøgelsesprocedure, der er nævnt i artikel 54, stk. 2. På listen opføres de fiskerfartøjer, om hvilke det ud over de foranstaltninger, der er truffet efter artikel 25 og 26 på grundlag af kriterierne i samme bestemmelser, ud fra oplysninger indhentet i henhold til denne forordning kan fastslås, at de udøver IUU-fiskeri som omhandlet i artikel 3 og hvis flagstater ikke har efterkommet de officielle anmodninger, der er omhandlet i artikel 26, stk. 2, litra b) og c), og artikel 26, stk. 3, litra b) og c), over for sådant IUU-fiskeri." 9. Artikel 28, stk. 1, affattes således: "1. Kommissionen fjerner et fiskerfartøj fra EU-listen over IUU-fartøjer ved hjælp af gennemførelsesretsakter vedtaget efter den undersøgelsesprocedure, der er nævnt i artikel 54, stk. 2, hvis fiskerfartøjets flagstat godtgør: a) at fartøjet ikke har udøvet det IUU-fiskeri, som var årsag til, at det kom på listen, eller b) at der over for det pågældende IUU-fiskeri er anvendt sanktioner, der er effektive, står i rimeligt forhold til overtrædelsen og har afskrækkende virkning, navnlig for fiskerfartøjer, som fører en medlemsstats flag i overensstemmelse med forordning (EF) nr. 1224/2009." 10. Artikel 30, stk. 1, affattes således: "1. Foruden de fiskerfartøjer, der er omhandlet i artikel 27, opføres også fiskerfartøjer, der står på regionale fiskeriforvaltningsorganisationers lister over IUU-fartøjer, på EU-listen over IUU-fartøjer ved hjælp af gennemførelsesretsakter. Disse gennemførelsesretsakter vedtages efter den undersøgelsesprocedure, der er nævnt i artikel 54, stk. 2. Fjernelse af sådanne fartøjer fra EU-listen over IUU-fartøjer afhænger af, hvilke beslutninger den relevante regionale fiskeriforvaltningsorganisation træffer herom." 11. Artikel 31, stk. 1, affattes således: "1. Kommissionen identificerer ved hjælp af gennemførelsesretsakter de tredjelande, som den på grundlag af kriterierne i denne artikel betragter som ikke-samarbejdende tredjelande for så vidt angår bekæmpelse af IUU-fiskeri. Disse gennemførelsesretsakter vedtages i overensstemmelse med den undersøgelsesprocedure, der er nævnt i artikel 54, stk. 2." 12. Artikel 33, stk. 1, affattes således: "1. Kommissionen opfører ved hjælp af gennemførelsesretsakter de tredjelande, der er identificeret i overensstemmelse med artikel 31, stk. 1, på en liste over ikke-samarbejdende tredjelande. Disse gennemførelsesretsakter vedtages efter den undersøgelsesprocedure, der er nævnt i artikel 54, stk. 2." 13. Artikel 34, stk. 1, affattes således: "1. Kommissionen fjerner ved hjælp af gennemførelsesretsakter et tredjeland fra listen over ikke-samarbejdende tredjelande, hvis det pågældende tredjeland godtgør, at den situation, der berettigede opførelsen på listen, er afhjulpet. Når der træffes afgørelse om fjernelse fra listen, tages der også hensyn til, om de pågældende tredjelande har truffet konkrete foranstaltninger til varig forbedring af situationen. Disse gennemførelsesretsakter vedtages efter den undersøgelsesprocedure, der er nævnt i artikel 54, stk. 2." 14. Artikel 36 affattes således: "Artikel 36 Midlertidige foranstaltninger 1. Hvis det kan godtgøres, at foranstaltninger, der er truffet af et tredjeland, underminerer de bevarelses- og forvaltningsforanstaltninger, som en regional fiskeriforvaltningsorganisation har vedtaget, kan Kommissionen ved hjælp af gennemførelsesretsakter og i overensstemmelse med sine internationale forpligtelser træffe midlertidige foranstaltninger, der højst må anvendes i seks måneder, for at afhjælpe virkningerne af sådanne tredjelandsforanstaltninger. Kommissionen kan træffe en ny afgørelse om at forlænge disse midlertidige foranstaltninger med højst seks måneder. 2. De midlertidige foranstaltninger i stk. 1 kan indebære: a) at fiskerfartøjer, der har tilladelse til at fiske og føre det pågældende tredjelands flag, nægtes adgang til medlemsstaternes havne, undtagen i tilfælde af force majeure eller nød, jf. artikel 4, stk. 2, for så vidt angår tjenester, der er strengt nødvendige for at afhjælpe situationen b) at fiskerfartøjer, der fører en medlemsstats flag, ikke må deltage i fællesfiskeri med fartøjer, der fører det pågældende tredjelands flag c) at fiskerfartøjer, der fører en medlemsstats flag, ikke må fiske i maritime farvande henhørende under det pågældende tredjelands jurisdiktion, jf. dog bestemmelserne i bilaterale fiskeriaftaler d) at der ikke må leveres levende fisk til akvakultur i maritime farvande henhørende under det pågældende tredjelands jurisdiktion e) at levende fisk fanget af fiskerfartøjer, der fører det pågældende tredjelands flag, ikke må anvendes til akvakultur i maritime farvande henhørende under en medlemsstats jurisdiktion. 3. De midlertidige foranstaltninger har øjeblikkelig virkning. De meddeles medlemsstaterne og det pågældende tredjeland og offentliggøres i Den Europæiske Unions Tidende." 15. Artikel 49, stk. 1, affattes således: "1. Medlemsstater, der kommer i besiddelse af veldokumenterede oplysninger om observation af fiskerfartøjer, sender umiddelbart sådanne oplysninger til Kommissionen eller til det organ, som den har udpeget, i det format, der er fastlagt ved hjælp af gennemførelsesretsakter. Disse gennemførelsesretsakter vedtages efter den undersøgelsesprocedure, der er nævnt i artikel 54, stk. 2." 16. Artikel 51, stk. 3, affattes således: "3. Kommissionen tillægges beføjelser til ved hjælp af gennemførelsesretsakter at vedtage regler om gensidig bistand vedrørende: a) administrativt samarbejde mellem medlemsstaterne, tredjelande, Kommissionen og det organ, som Kommissionen har udpeget, herunder om beskyttelse af personlige oplysninger og brug af oplysninger og sikring af tavshedspligt og forretningshemmeligheder b) de omkostninger, der er forbundet med at efterkomme anmodninger om bistand c) udpegelse af en myndighed, som skal være ansvarlig på samtlige medlemsstaters vegne d) kommunikations- og opfølgningsforanstaltninger truffet af de nationale myndigheder som følge af udveksling af oplysninger e) anmodninger om bistand, herunder anmodninger om oplysninger, anmodninger om foranstaltninger og anmodninger om administrative meddelelser og fastsættelse af svarfrister f) oplysninger uden forudgående anmodning og g) medlemsstaternes forbindelser med Kommissionen og tredjelande. Disse gennemførelsesretsakter vedtages efter den undersøgelsesprocedure, der er nævnt i artikel 54, stk. 2." 17. Artikel 52 udgår. 18. Artikel 54 affattes således: "Artikel 54 Udvalgsprocedure 1. Kommissionen bistås af Komitéen for Fiskeri og Akvakultur, der er nedsat ved artikel 30 i forordning (EF) nr. 2371/2002. Denne komité er et udvalg som omhandlet i forordning (EU) nr. 182/2011. 2. Når der henvises til dette stykke finder artikel 5 i forordning (EU) nr. 182/2011 anvendelse." 19. Som artikel 54a indsættes: "Artikel 54a Udøvelse af de delegerede beføjelser 1. Kommissionen tillægges beføjelser til at vedtage delegerede retsakter på de i denne artikel fastlagte betingelser. 2. De delegerede beføjelser, der er omhandlet i artikel 6, stk. 3, artikel 9, stk. 1, artikel 12, stk. 5 og 6, artikel 16, stk. 1 og 4, og artikel 17, stk. 3, tillægges for en ubegrænset periode. 3. De delegerede beføjelser, der er omhandlet i artikel 6, stk. 3, artikel 9, stk. 1, artikel 12, stk. 5 og 6, artikel 16, stk. 1 og 4, og artikel 17, stk. 3, kan til enhver tid tilbagekaldes af Europa-Parlamentet eller Rådet. En afgørelse om tilbagekaldelse bringer delegationen af de beføjelser, der er nævnt i afgørelsen, til ophør. Den har virkning fra dagen efter offentliggørelsen i Den Europæiske Unions Tidende eller fra en senere dato, der fastsættes nærmere i afgørelsen. Den berører ikke gyldigheden af de delegerede retsakter, der allerede er i kraft. 4. Så snart Kommissionen vedtager en delegeret retsakt, giver den samtidig Europa-Parlamentet og Rådet meddelelse herom. 5. En delegeret retsakt vedtaget i henhold til artikel 6, stk. 3, artikel 9, stk. 1, artikel 12, stk. 5 og 6, artikel 16, stk. 1 og 4, og artikel 17, stk. 3 træder kun i kraft, hvis hverken Europa-Parlamentet eller Rådet har gjort indsigelse inden for en frist på 2 måneder fra meddelelsen af den pågældende retsakt til Europa-Parlamentet og Rådet, eller hvis Europa-Parlamentet og Rådet inden udløbet af denne frist begge har informeret Kommissionen om, at de ikke agter at gøre indsigelse. Fristen forlænges med 2 måneder på Europa-Parlamentets eller Rådets initiativ." Artikel 2 Denne forordning træder i kraft på tyvendedagen efter offentliggørelsen i Den Europæiske Unions Tidende. Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den . På Europa-Parlamentets vegne På Rådets vegne Formand Formand [1] EUT L 286 af 29.10.2008. [2] EUT L 55 af 28.2.2011, s. 13.